Protestat “Zaptimi” dhe Amendamenti i Parë, ekspertët komentojnë mbi ligjin dhe të drejtat
Fuqia e Amendamentit të Parë shpesh ka lejuar edhe përdorimin e gjuhës së urrejtjes dhe të shpifjes
Dy muaj pasi lëvizja e protestave “ Zaptimi” filloi të përhapet në mbarë Shtetet e Bashkuara, tensionet mes protestuesve dhe autoriteteve lokale po shtohen. Materiali në vazhdim i hedh një vështrim të drejtave të protestuesve dhe të gazetarëve që po mbulojnë këto zhvillime ndërkohë që policia përpiqet që të zhvendosë kampet e protestuesve nga hapësirat publike. Amendamenti i Parë i kushtetutës thotë: Mbrojtja që ofron Amendamenti i Parë është kaq e fortë sa që gjykatat kanë lejuar pa ndëshkuar gjuhën e urrejtjes dhe madje edhe gjuhën ofenduese ndaj njerëzve për shkak të racës apo fesë së tyre. Faktikisht, ish anëtari i Gjykatës së Lartë William Douglas është shprehur se synimi i lirisë së të shprehurit është të “ngjallë polemika” dhe mënyra më e mirë për ta bërë këtë, është përmes krijimit të pakënaqësisë, madje duke nxitur edhe zemërim tek njerëzit” Eksperti për Amendamentin e Parë dhe avokati Floyd Abrams thotë për Zërin e Ameriksë se protestuesit e “Lëvizjes Zaptimit” janë brenda të drejtës së tyre për të protestuar. Por ai paralajmëron se amendamenti nuk i mbron medoemos mënyrat që ata po përdorin. Zoti Abrams thotë se në bazë të ligjit, protestuesit nuk mund të bllokojnë bizneset, rrugët dhe as të kontrollojnë burimet e qytetit, për të përcjellë mesazhin e tyre. Ai thotë se këto kufizimet në këtë rast, kanë të bëjnë me kohën, vendin dhe mënyrën e të protestuarit, që historikisht janë përdorur për të mbrojtur të drejtat e të tjerëve. Po për gazetarët që po mbulojnë protestat? A kanë të drejtë autoritetet t’i shpërndajnë ata me dhunë së bashku me protestuesit? Tom Fiedler është dekan në Kolegjin e Komunikimit në Universitetin e Bostonit dhe ish redaktor përgjegjës për gazetën “The Miami Herald”. Ai thotë se qeveria duhet të jetë në gjendje të zbatojë funksionet e saj në interes të publikut të gjerë. Amendamenti i Parë mund të ndalojë qeverinë që të hartojë ligje për të kufizuar liritë, por eksperti ligjor Floyd Abrams thotë se kjo nuk mund të konsiderohet në vetvete. Ai thotë se u takon gjykatave të përcaktojnë këto të drejta dhe vendosin se si t’i balancojnë ato.